Wes-Kaapse paaie eis 5 sedert Vrydag | Netwerk24
Wes-Kaapse paaie eis 5 sedert Vrydag
Deur Jackie Kruger 20 Mei 2018 11:05
Foto ter illustrasie Foto: André Damons
Vyf mense is Vrydag en Saterdag op Wes-Kaapse paaie dood.
Volgens Kenny Africa, Wes-Kaapse verkeershoof, is ’n vyfjarige passasier Saterdag omstreeks 19:10 op die
R45-Hopefield-Vredenburg-pad dood toe die bestuurder van ’n motor beheer daaroor verloor en ’n band gebars het.
Vrydag omstreeks 20:15 is drie mense dood toe ’n Ford Escort en ’n Toyota Verso reg van voor op die R44-pad in Porterville gebots het. Dieselfde aand omstreeks 19:20 is ’n voetganger ook dood toe hy deur ’n ligte motorvoertuig op die N1-Kraaifontein raakgery is.
Vrydag en Saterdag is 1 859 motorbestuurders vir alkoholgebruik getoets en 19 mense vir dronkbestuur in hegtenis geneem.
Nog twee mense is in hegtenis geneem vir spoedoortredings in Beaufort-Wes, onderskeidelik waar ’n sportnutsvoertuig 177 km/h in ’n 120 km-sone gery het en ’n Hyundai Accent 174 km/h in ’n 120 km-sone.
In Vredendal is ’n voetganger in hegtenis geneem wat na bewering onder die invloed van drank was, en nog ’n persoon in Somerset-Wes vir vervalste dokumentasie.
233 boetes ter waarde van R325 700 is uitgereik en 807 motorbestuurders is weens spoedoortredings vervolg.
Die hoogste spoed was in Beaufort-Wes (177 km/h in ’n 120 km-sone), asook 130 km/h in ’n 100 km-sone in Mosselbaai, 126 km/h in ’n 80 km-sone in Somerset-Wes, 105 km/h in ’n 70 km-sone in Worcester en 100 km/h in ’n 60 km-sone in Oudtshoorn.
Meer oor: Kenny Africa | Motorongelukke | Wes-Kaap | Padsterftes
Meer as 100 sterf ná vliegtuig val
18 skoolkinders in ongeluk beseer